ניסיון הפיכת תוצאות הבחירות לנשיאות ארצות הברית ב-2020
דצמבר 2020 > בחינה של הטלת משטר צבאי וניסיון להחרים מכונות הצבעה

לאחר שהמאמצים המשפטיים של טראמפ ושלוחיו נכשלו בבתי משפט מדינתיים ופדרליים רבים, כולל בית המשפט העליון, כמה פעילי ימין ובני ברית של טראמפ – כולל מייקל פלין, סידני פאוול ולין ווד – הציעו שטראמפ יוכל להשעות את החוקה, להכריז על ממשל צבאי ו"להריץ מחדש" את הבחירות. קציני צבא בדימוס רבים, עורכי דין ופרשנים אחרים הביעו אימה נוכח רעיון כזה.
ב-18 בדצמבר ערך טראמפ פגישה עם רודי ג'וליאני, ראש הסגל מארק מדווס, יועץ הבית הלבן פט סיפולוני (אנ'), פאוול ופלין בבחדר הסגלגל. בפגישה, בחן טראמפ את הרעיון למנות את פאוול, אשר קידמה תיאוריות קונספירציה ושקריות על הבחירות, כסוכנת מיוחדת (אנ') לחקר ענייני הבחירות, אם כי רוב היועצים שנכחו התנגדו בנחרצות לרעיון זה. שני צווים ביצועיים נוסחו למינוי סוכן מיוחד ולשם החרמת מכונות הצבעה, שטראמפ טען באופן כוזב כי זויפו נגדו. צו אחד קרא לפנטגון להחרים מכונות הצבעה, בעוד שהאחר הטיל זאת על המחלקה לביטחון המולדת. בהוראת טראמפ, התקשר ג'וליאני ב-17 בדצמבר לקן קוצ'ינלי (אנ'), סגן מפקד המחלקה לביטחון המולדת, לשאול אם המחלקה יכולה להחרים את המכונות, אך קוצ'יני אמר שאין לו את הסמכות לעשות זאת. בעצתו של ג'וליאני, דחה טראמפ המלצה של פלין ופאוול לחייב את הפנטגון להחרים את המכונות, וביל בר דחה על הסף את הצעת הנשיא שמשרד המשפטים יעשה זאת. לפי הדיווחים פלין דן ברעיון שלו להכריז על משטר צבאי, אם כי אחרים התנגדו גם לרעיון הזה, ודעתו של טראמפ בעניין לא הייתה ברורה.
באותו יום, התראיין פלין בערוץ הטלווזיה הימני, Newsmax TV, וטען כי על טראמפ להכריז על משטר צבאי, כדי שהצבא יפקח על קיום בחירות חדשות לנשיאות במדינות המתנדנדות שבהן טראמפ הפסיד. טראמפ דחה את הדיווחים על דיון במשטר צבאי כ"חדשות מזויפות", אך לא היה ברור אם הוא אישר את הרעיון.
ניסיון של טראמפ להפעיל משטר צבאי כדי לפסול את תוצאות הבחירות הוא בלתי חוקי ונוגד את החוקה. בסוף דצמבר 2020, חוקרים משפטיים, קלייר פינקלשטיין (אנ') וריצ'רד פיטר (אנ') כתבו כי למרות שזה מאד לא סביר שטראמפ אכן "ינסה לעורר הפיכה צבאית", בפועל התובע הכללי ג'פרי רוזן, צריך להיות מוכן להנחות את אכיפת החוק הפדרלית "לעצור כל אדם, כולל במידת הצורך את הנשיא, ש... קשר קשר לביצוע תוכנית בלתי חוקית זו". בהשוואה לטענה היפותטית של חוק צבאי כדי לבטל את הבחירות, הם השווו זאת להתקפה על פורט סאמטר ב-1861, וכתבו שכל תוכנית כזו תהווה קונספירציה מרדנית ואולי פשעים אחרים, ושכל קציני הצבא שמקבלים הוראה לסייע לתוכנית כזו, נדרשים, על פי הקוד האחיד לצדק צבאי, להתעלם מפקודה בלתי חוקית כזו.
ב-18 בדצמבר, מזכיר הצבא ראיין מקארתי וגנרל ג'יימס מקונוויל, ראש מטה צבא ארצות הברית, פרסמו הצהרה משותפת שבה נאמר: "אין תפקיד לצבא האמריקני בקביעת תוצאות בחירות אמריקאיות".
ב-3 בינואר, כל עשרת מזכירי ההגנה לשעבר שחיים עדיין – אשטון קרטר, דיק צ'ייני, ויליאם כהן, מארק אספר, רוברט גייטס, צ'אק הייגל, ג'יימס מאטיס, ליאון פאנטה, ויליאם פרי ודונלד רמספלד – פרסמו מאמר משותף ב"וושינגטון פוסט" הקורא להעברה שלווה ומסודרת של השלטון, וציינו כי:
המאמצים לערב את הכוחות המזוינים של ארה"ב בפתרון סכסוכי בחירות יובילו אותנו לשטח מסוכן, בלתי חוקי ולא חוקתי, אזרחים ופקידי צבא שיכוונו או יבצעו צעדים כאלה יהיו אחראים, כולל פוטנציאל לעונשים פליליים, על ההשלכות החמורות של מעשיהם על הרפובליקה שלנו.
מזכירי ההגנה לשעבר כתבו כי "שר ההגנה בפועל כריסטופר מילר ופקודיו – מינויים פוליטיים, קצינים ועובדי מדינה – כל אחד מחויב בשבועה, חוק ותקדים להקל על כניסתו לתפקיד של הממשל הנכנס, ולעשות זאת בלב שלם. כמו כן עליהם להימנע מכל פעולה פוליטית המערערת את תוצאות הבחירות או מעכבות את הצלחת הצוות החדש."